Kapers kom hul moses teë in Gauteng | Maroela Media
Talle gekaapte motors is die afgelope maande in Gauteng opgespoor en verdagtes vasgetrek, danksy kringtelevisiekameras wat naby paaie in dié provinsie aangebring is.
Die veiligheidsmaatskappy Fidelity het in Desember aangekondig dat hy sy vennootskap met Vumacam uitgebrei het om Gauteng met 'n verdere 1 400 kringtelevisie-kameras toe te rus.
"In die afgelope drie maande het ons 'n drastiese toename gesien in die aantal gekaapte motors wat in Gauteng opgespoor is," sê Wahl Bartmann, uitvoerende hoof van Fidelity.
Vier gekaapte motors is in Maart teruggevind en in drie van die gevalle is die verdagtes aan die polisie oorhandig om verder ondersoek in te stel. 'n Verdere vyf gekaapte motors is in April aan hul eienaars terugbesorg en in Mei is 10 motors só opgespoor.
Volgens Bartmann het talle motors wat tydens kapings gebruik word, gekloonde nommerplate.
"Ons het 'n geval in April gehad waar die kringtelevisie 'n Volkswagen Golf 7 GTi met 'n gekloonde nommerplaat in Rosebank waargeneem het. Die stelsel het die motor uitgelig as een wat tydens 'n vragmotorkaping gebruik is. Dit was nie lank daarna nie, toe is die drie verdagtes en die motor deur die polisie vasgetrek en vir ondervraging ingeneem. Polisie het ook beslag gelê op twee onwettige handwapens."
Later dieselfde maand het Fidelity 'n silwer Ford Focus op die stelsel opgemerk wat betrokke was by 'n mislukte motorkaping by Lifestyle Crossing in Roodepoort. Die voertuig se nommerplate is op die stelsel gelaai en dit het aan die lig gekom dat die motor nie 'n eienaar het nie.
"Kort hierna het ons trefslae gekry van die motor wat op ander kameras in Gauteng bespied is. Fidelity en polisiebeamptes het die voertuig agternagesit en die bestuurder is in hegtenis geneem. Toestelle wat gebruik word om seine van motorsleutels te blokkeer is ook in die verdagte se kar gevind," sê Bartmann.
In dié spesifieke geval is die Ford Focus se VIN-nommer getoets. Die nommer het ooreengestem met dié van 'n motor wat betrokke was by 'n saak wat by die Hillbrow-polisiestasie aanhangig gemaak is.
"Dit is duidelik dat 'n geïntegreerde benadering, waar inligting gedeel word soos 'n misdaad gepleeg word, 'n merkwaardige verskil maak in die aantal gesteelde motors en gekloonde nommerplate wat opgespoor word. Die stelsel se vermoë om 'n motor en nommerplaat bymekaar te pas en dan die geskiedenis daarvan op te spoor, is uiters doeltreffend."
Goeie werk. Hoe ironies dat die polisie dit nie kan vermag nie maar eerder konsentreer om ons wapens te probeer weg vat.